钦定古今图书集成/明伦汇编/氏族典/第306卷 > 《廖用贤尚友录》 > 康保裔
## 钦定古今图书集成/明伦汇编/氏族典/第306卷 > 《廖用贤尚友录》 > 康保裔

按《宋史康保裔传》：“保裔，河南洛阳人。祖志忠，后唐长
兴中讨三都，战殁。父再遇，为龙捷指挥使，从太祖征
李筠，又死于兵。保裔在周屡立战功，为东班押班。及
再遇殁，诏以保裔代父职，累迁日骑都虞候，转龙卫
指挥使，领登州刺史。端拱初，领淄州团练使，徙定州
天雄军驻泊部署。寻知代州，移深州，又徙高阳关副”
都部署，领凉州观察使。真宗即位，召还，领彰国军节
度，出为并、代都部署，徙知天雄军，复为高阳关都部署。契丹兵大入，诸将与战于河间，保裔选精锐赴之。
会暮，约诘朝合战，迟明，契丹围之数重，保裔决战二
日，杀伤甚众，兵尽矢绝，援不至，遂没焉。以其子继英
为六宅使、顺州刺史，继彬为洛苑使，继明为内园副
使，幼子继宗为西头供奉官，孙惟一为将作监主簿。
保裔谨厚好礼，喜宾客，善骑射，弋飞走无不中，人服
其妙。继英，仕至左卫大将军、贵州团练使，严于驭军，
厚于抚宗族，其卒也，家无馀财。